Likumprojekts

**Grozījumi Starptautisko un Latvijas Republikas nacionālo sankciju likumā**

Izdarīt Starptautisko un Latvijas Republikas nacionālo sankciju likumā (Latvijas Vēstnesis, 2016, 31. nr.) šādus grozījumus:

1. Papildināt likumu ar 2.1pantu šādā redakcijā:

“**2.1pants. Likuma subjekts**

(1) Šī likuma subjekti ir visas fiziskās un juridiskās personas Latvijas Republikā.

(2) Likuma subjektiem ir pienākums ievērot, piemērot, izpildīt starptautiskās un Latvijas Republikas nacionālās sankcijas un ziņot uzraudzības un kontroles institūcijām vai tiesībsargājošajām iestādēm par darījumiem vai darbībām, kas varētu būt vērstas uz starptautisko un Latvijas Republikas nacionālo sankciju prasību pārkāpšanu, apiešanu vai izvairīšanos no to izpildes.”

2. Papildināt 11. panta trešo daļu ar trešo teikumu šādā redakcijā:

“Ministru kabineta rīkojums stājas spēkā ar tā parakstīšanas brīdi.”

3. Papildināt 13. panta ceturto daļu ar trešo teikumu šādā redakcijā:

“Finanšu un kapitāla tirgus komisija var izdot normatīvos aktus attiecībā uz likuma subjektiem, kuru darbību tā uzrauga.”

4. Papildināt likuma 13. pantu ar 4.¹ un 4.² daļu šādā redakcijā:

“(4¹) Valsts ieņēmumu dienests kā kompetentā institūcija uzrauga starptautiskajās un Latvijas Republikas nacionālajās sankcijās noteikto finanšu ierobežojumu izpildi iestādēs, kuras sniedz šādus pakalpojumus:

a) kreditēšanu, tai skaitā finanšu līzingu, ja pakalpojumu sniegšanai nav nepieciešama licencēšana;

b) galvojumu un citu tādu saistību aktu izsniegšanu, ar kuriem uzlikts pienākums;

c) konsultācijas klientiem finansiāla rakstura jautājumos;

d) inkasāciju.

(4²) Patērētāju tiesību aizsardzības centrs kā kompetentā institūcija uzrauga, kā personas, kuras nodarbojas ar patērētāju kreditēšanu un kurām Patērētāju tiesību aizsardzības centrs izsniedz speciālo atļauju (licenci) kreditēšanas pakalpojumu sniegšanai, un personas, kuras nodarbojas ar parāda atgūšanas pakalpojumu sniegšanu un kurām Patērētāju tiesību aizsardzības centrs izsniedz speciālo atļauju (licenci) parāda atgūšanas pakalpojumu sniegšanai, izpilda starptautiskajās un Latvijas Republikas nacionālajās sankcijās noteiktos finanšu ierobežojumus.”

5. Papildināt likumu ar 13.1pantu šādā redakcijā:

“**13.1pants. Pienākums veikt sankciju riska novērtējumu un izveidot iekšējās kontroles sistēmu**

Finanšu un kapitāla tirgus komisijas, Valsts ieņēmumu dienesta un Patērētāju tiesību aizsardzības centra uzraudzībā esošie likuma subjekti atbilstoši savam darbības veidam veic un dokumentē starptautisko un Latvijas Republikas nacionālo sankciju riska novērtējumu, lai noskaidrotu, novērtētu, izprastu un pārvaldītu savai darbībai un klientiem piemītošo starptautisko un Latvijas Republikas nacionālo sankciju riskus, un, pamatojoties uz šo novērtējumu, izveido starptautisko un Latvijas Republikas nacionālo sankciju riska pārvaldīšanas iekšējās kontroles sistēmu, tostarp izstrādājot un dokumentējot attiecīgās politikas un procedūras.”

6. Papildināt likumu ar 13.2pantu šādā redakcijā:

“**13.2pants. Sankciju riska pārvaldīšanas iekšējās kontroles sistēma**

(1) Starptautisko un Latvijas Republikas nacionālo sankciju riska pārvaldīšanas iekšējās kontroles sistēma ir pasākumu kopums, kas ietver uz starptautisko un Latvijas Republikas nacionālo sankciju prasību izpildes nodrošināšanu vērstas darbības, paredzot tam atbilstošus resursus un veicot darbinieku apmācību, lai pēc iespējas novērstu Latvijas finanšu un kapitāla tirgus dalībnieka iesaistīšanu starptautisko un Latvijas Republikas nacionālo sankciju prasību pārkāpšanā, apiešanā vai izvairīšanās no to izpildes.

(2) Prasības starptautisko un Latvijas Republikas nacionālo sankciju riska pārvaldīšanas iekšējās kontroles sistēmai nosaka atbilstošā uzraudzības un kontroles institūcija.”

7. Papildināt likumu ar 13.3 pantu šādā redakcijā:

“**13.3pants. Atbildība par pārkāpumiem starptautisko un Latvijas Republikas nacionālo sankciju prasību jomā**

(1) Uzraudzības un kontroles institūcija ir tiesīga piemērot sodu un uzraudzības pasākumus par starptautisko un Latvijas Republikas nacionālo sankciju prasību regulējošo normatīvo aktu pārkāpumiem, tostarp to apiešanu vai izvairīšanos no to izpildes, attiecībā uz iekšējās kontroles sistēmu un sankciju riska pārvaldību. Par cita veida pārkāpumiem attiecībā uz iekšējās kontroles sistēmu un sankciju riska pārvaldību uzraudzības un kontroles institūcija ir tiesīga piemērot sodu un uzraudzības pasākumus vienīgi gadījumā, ja tiesībsargājošās iestādes nav uzsākušas kriminālprocesuālās darbības saskaņā ar Krimināllikuma 84. pantu.

(2) Par starptautisko un Latvijas Republikas nacionālo sankciju prasību regulējošo normatīvo aktu pārkāpumu Finanšu un kapitāla tirgus komisijas, Valsts ieņēmumu dienesta un Patērētāju tiesību aizsardzības centra uzraudzībā esošajām personām var piemērot šādus sodus:

1) izteikt brīdinājumu;

2) uzlikt par pārkāpumu atbildīgajai fiziskajai vai juridiskajai personai soda naudu līdz vienam miljonam *euro*;

3) apturēt vai pārtraukt darbību, tostarp apturēt vai anulēt licenci (sertifikātu) vai anulēt ierakstu attiecīgajā reģistrā;

4) noteikt pagaidu aizliegumu par pārkāpumu atbildīgajai personai pildīt tai Latvijas finanšu un kapitāla tirgus dalībniekam noteiktos pienākumus;

5) pienākumu veikt noteiktu rīcību vai atturēties no tās;

6) uzlikt par pienākumu Latvijas finanšu un kapitāla tirgus dalībniekam atcelt par pārkāpumu atbildīgo personu no amata.

(3) Kredītiestādēm un finanšu iestādēm, atkāpjoties no šā panta otrās daļas 2. punktā noteiktā, par starptautisko un Latvijas Republikas nacionālo sankciju prasību regulējošo normatīvo aktu pārkāpumu var piemērot šādus sodus:

1) uzlikt juridiskajai personai soda naudu līdz 10 procentiem no kopējā gada apgrozījuma saskaņā ar pēdējo apstiprināto finanšu pārskatu, kas izstrādāts, apstiprināts un revidēts, ja nepieciešams, saskaņā ar kredītiestādei vai finanšu iestādei saistošiem normatīvajiem aktiem gada pārskatu sagatavošanas jomā. Ja 10 procenti no kopējā gada apgrozījuma, kas pieejams saskaņā ar šā punkta pirmajā teikumā noteikto, ir mazāk par pieciem miljoniem *euro*, uzraudzības un kontroles institūcija ir tiesīga uzlikt soda naudu līdz pieciem miljoniem *euro*. Ja kredītiestāde vai finanšu iestāde ir mātes sabiedrība vai mātes sabiedrības meitas sabiedrība, attiecīgais kopējais gada apgrozījums ir kopējais gada apgrozījums vai atbilstīga veida ienākumi saskaņā ar attiecīgajiem normatīvajiem aktiem un pēdējiem pieejamiem konsolidētajiem pārskatiem, kurus apstiprinājusi galvenā mātes sabiedrības vadības struktūra;

2) uzlikt amatpersonai, darbiniekam vai personai, kura pārkāpuma izdarīšanas laikā ir atbildīga par starptautisko un Latvijas Republikas nacionālo sankciju prasību ievērošanu kredītiestādes vai finanšu iestādes uzdevumā vai interesēs, soda naudu līdz pieciem miljoniem *euro*.”

Ārlietu ministrs E. Rinkēvičs

Vīza: Valsts sekretārs A. Pildegovičs

S. Janisela, 67016206

sabine.janisela@mfa.gov.lv